ŠTATÚT LITERÁRNEHO KLUBU PRI

SLOVENSKEJ KNIŽNICI PRE NEVIDIACICH MATEJA HREBENDU

V LEVOČI

z 30. apríla 2012

Číslo: 1/2012
Dátum nadobudnutia účinnosti: 1. máj 2012
Doba platnosti: na dobu neurčitú 

Článok 1
Základné ustanovenia

Riaditeľ Slovenskej knižnice pre nevidiacich Mateja Hrebendu v Levoči (ďalej len „SKN“), ako zástupca zriaďovateľa, vydáva Štatút Literárneho klubu pri SKN (ďalej len „klub“), ktorý vymedzuje postavenie, pôsobnosť, úlohy, zloženie, práva a povinnosti členov a administratívne zabezpečenie jeho činnosti.

Článok 2
Postavenie a pôsobnosť klubu 

(1) Literárny klub pri SKN sústreďuje aktívnych záujemcov o oblasť literárnej tvorby vo všetkých jej druhoch a žánroch a o oblasť literárnej publicistiky a kritiky predovšetkým z radov zrakovo postihnutých občanov z celého Slovenska, ktorým vytvára primerané odborné, personálne a priestorové podmienky pre ich sebarealizáciu a rozvoj v tejto oblasti.
(2) Klub orientuje svoju činnosť na poskytovanie informácií týkajúcich sa mladej slovenskej literatúry a vytvára podmienky, ktoré vedú k teoretickému a praktickému zdokonaľovaniu členov v oblasti literárnej tvorby, publicistiky a literárnej kritiky. Sústreďuje ju predovšetkým na čas vyhradený na stretnutia členov.
(3) Podľa svojich možností podporuje účasť jednotlivcov na literárnych súťažiach a pri prispievaní do literárnych časopisov. Výsledky svojej práce prezentuje v literárnych zborníkoch klubu a na podujatiach pripravených pre verejnosť. 

Článok 3
Organizácia a riadenie klubu

(1) Činnosť klubu riadi zriaďovateľ.
(2) Všetky náležitosti týkajúce sa finančného, materiálneho, priestorového a personálneho zabezpečenia jeho činnosti schvaľuje riaditeľ SKN.
(3) V ostatných záležitostiach o činnosti klubu rozhoduje zriaďovateľ prostredníctvom zamestnanca SKN, vedúceho klubu, ktorému je starostlivosť o jeho činnosť zverená v pracovnej náplni.
(4) Vedúci klubu vypracováva plány jeho činnosti a predkladá ich vedeniu SKN, vedie stretnutia klubu, sústreďuje poznatky z jeho činnosti a podnety zo strany členov týkajúce sa vylepšenia jeho práce a predkladá ich vedeniu SKN.

Článok 4
Práva a povinnosti zriaďovateľa

(1) Zriaďovateľ zabezpečuje všetky priestorové, materiálne a finančné náležitosti činnosti klubu.
(2) Zastupuje klub navonok a rokuje v jeho mene, riadi a zabezpečuje jeho činnosť prostredníctvom svojho zamestnanca.
(3) V súlade s potrebami vlastnej personálnej práce vymenúva a odvoláva vedúceho klubu.
(4) Na svojej pôde a na pôde svojich podujatí za činnosť klubu zodpovedá v plnej miere.
(5) Spolu s členmi klubu získava informácie o literárnych súťažiach pre mladých autorov a informuje o nich ostatných členov, informuje ich o publikačných možnostiach.
(6) Prostredníctvom médií a na ďalších svojich podujatiach popularizuje činnosť klubu, stará sa o pravidelné získavanie nových členov.
(7) Prostredníctvom prizývaných autorov a sprostredkovávaním kontaktov s inými klubmi zabezpečuje podmienky pre ďalšie odborné vedenie a rast členov. Zabezpečuje a riadi spoluprácu s ostatnými literárnymi klubmi na Slovensku.
(8) V prípade potreby, vždy v súlade s kvalitou tvorby, zabezpečuje vydávanie príležitostných zborníkov, zabezpečuje ich zostavenie a tlač. 
(9) V prípade potreby a po dohode s členmi klubu, ktorí sú v SKN v pracovnom pomere,  ich vysiela na podujatia organizované v tejto oblasti a zabezpečuje úhradu ich cestovných nákladov podľa platného zákona o cestovných náhradách.
(10) Hodnotí činnosť klubu a prijíma opatrenia na skvalitňovanie jeho práce.
(11) Schvaľuje Štatút klubu. Prípadné zmeny a doplnky v jeho znení prijíma po konzultácii s členmi klubu. Zabezpečuje kontrolu jeho dodržiavania.
(12) Nenesie zodpovednosť za samostatné vystúpenia členov na stránkach literárnych časopisov a na súťažiach. Do ich slobodnej vôle publikovať a prihlásiť sa do súťaže, nemá právo zasahovať.

Článok 5
Práva a povinnosti členov

(1) Členstvo v klube je dobrovoľné a je podmienené iba preukázaním dostatočného záujmu o oblasť literárnej tvorby.
(2) Členovia klubu sú povinní riadiť sa Štatútom a na pôde klubu či na podujatiach organizovaných zriaďovateľom rešpektovať ním prijaté organizačné opatrenia.
(3) Klub nemá právnu subjektivitu a jeho členovia nie sú bez poverenia zriaďovateľa oprávnení rokovať v jeho mene.
(4) Členovia klubu majú právo vyjadrovať sa k jeho činnosti a prostredníctvom neho prenášať svoje podnety a pripomienky k činnosti.
(5) Prípadné pripomienky na prácu vedúceho klubu môžu členovia podávať priamo riaditeľovi SKN.
(6) Členovia klubu majú nárok najmenej na jeden výtlačok zborníka zostaveného z prác členov klubu, ktorý vydá zriaďovateľ.
(7) Môžu byť vysielaní na podujatia organizované so zameraním zodpovedajúcim činnosti klubu, pričom majú nárok na úhradu nákladov spojených s týmto vyslaním.

Článok 6
Záverečné ustanovenia

(1) Úpravy a zmeny tohto Štatútu vykonáva riaditeľ po predchádzajúcom prekonzultovaní s členmi klubu formou číslovaných dodatkov k Štatútu. 
(2) V otázkach, ktoré Štatút nezahŕňa, sa činnosť klubu riadi Organizačným poriadkom SKN a ďalšími všeobecnými právnymi normami.
(3) Tento Štatút nadobúda účinnosť 1. mája 2012.

Ing. František Hasaj
riaditeľ SKN